Kleinmond-man se lyk in see gevind: 'Hy was 'n rolmodel en geesgenoot' | Maroela Media
Kleinmond-man se lyk in see gevind: 'Hy was 'n rolmodel en geesgenoot'
Sarel en Joan Marais. Foto: Verskaf
Die man wie se liggaam Saterdag uit die see by Kleinmond gehaal is nadat hy vroeër die oggend met sy hond gaan stap het, was 'n fikse en ervare stapper wat gereeld gevorderde staptogte onderneem het.
Maroela Media het vroeër berig dat Sarel Marais (69) se vrou onraad gemerk het toe hy nie teruggekeer het nadat hy die oggend oudergewoonte met sy seun se hond op die strand gaan stap en in die see geswem het nie. 'n Soektog is van stapel gestuur en Sarel se liggaam is omstreeks 13:45 deur reddingswerkers in die see gevind waar dit in vlak water gedryf het.
Daan Marais, Sarel se broer, het aan Maroela Media gesê 'n nadoodse ondersoek het intussen aangedui dat Sarel verdrink het. "Ons vermoed dat hy 'n onverwagse floute of iets soortgelyks ervaar het, want hy was 'n buitengewoon fikse en lewenslustige mens," het Daan gesê. "Die hond, Thembi, is dwalend op die strand gevind."
Sarel Marais en sy seun, Stephan, tydens 'n staptog in Patagonië. Foto: Verskaf
Volgens Daan het Sarel, wat voorheen as lugvaartkundige ingenieur by Kentron (Denel Dynamics) gewerk het, die afgelope tien jaar saam met sy vrou, Joan, in Kleinmond gewoon. "Hy het amptelik in 2006 afgetree, maar nog tot in sy laaste lewensjaar oorsee kontrakwerk verrig te danke aan sy spesialis-vakkundigheid wat onbemande vliegtuie betref," het Daan gesê.
"Sarel se liefde vir stap by die see en in die berge rondom Kleinmond het hom dikwels lang tye weggeneem, met die gevolg dat Joan Saterdag eers heelwat later onraad begin merk en alarm gemaak het. Sarel het verlede jaar nog 'n uitgebreide staptog met sy seun, Stephan, in Patagonië onderneem."
Volgens Daan het sy broer vir die mense om hom geleef. Hy beskryf hom as 'n mentor, leier en vriend. "Ek weet nie van 'n enkele vyand wat hy gemaak het nie, al het hy in so 'n stresvolle omgewing gewerk. Sy kleindogters kon hom moeiteloos om die pinkie draai," het hy gesê.
"Vir my was hy 'n rolmodel, 'n wonderlike vriend en die afgelope jare 'n geesgenoot. Daar is vandag 'n helse gat in my hart."
Sarel word oorleef deur sy vrou, 'n dogter wat in die VSA woon en 'n seun in Somerset-Wes, sowel as twee broers, twee susters, 'n skoonseun, skoondogter en twee kleindogters. Daar word die naweek 'n private afskeidsgeleentheid in Kleinmond gehou.
UKZN-betogings: Voertuie, gebou verwoes
Man glo in Bloem gestenig
:-((( Hartseer, hartseer. sterkte aan die Oom se familie – ek is so bly woewe-kind is darem veilig gevind. Die Marais familie kan hulle troos daaraan dat hul Pappa gesterf het terwyl hy gedoen het waarvan hy gehou het.
Ek kon dit nie beter gestel het nie Karma. – do –
Ai, dis so tragies! Baie sterkte aan sy geliefdes – ook aan Thembi.
Daardie klippe is baie glad. Sommiges so glad soos seep. Maklik om te gly, jou bewusteloos te val en dan te verdrink. My simpatie aan sy geliefdes.